Dmitri Volkov

Dmitri Borissovitš Volkov (vene keeles Дмитрий Борисович Волков; sündinud 9. juunil 1976 Moskvas) on vene ettevõtja, filosoof ja metseen.

Ta asutas Maltal peakorteriga rahvusvahelise Interneti-ettevõtte Social Discovery Ventures (SDVentures) ja on Dating Groupi kaasomanik..

Ta on 2009. aastal Moskva Riikliku Ülikooli filosoofiateaduskonna juurde loodud Moskva teadvuse uurimise keskuse asutajaid ja kaasdirektor (koos Vadim Vassiljeviga).

Ta asutas valdusühingu Social Discovery Ventures toel mittetulundusliku fondi SDV Arts & Science Foundation, mille eesmärgiks on initsiatiivide realiseerimine kaasaja kunsti ja filosoofia valdkonnas (sealhulgas tehakse koostööd Riikliku Tretjakovi galeriiga). 2016. aastast on Volkov Riikliku Tretjakovi galerii toetusfondi seitsmeliikmelise kuratooriumi liige.

Haridustee
Ta lõpetas 1998. aastal M. V. Lomonossovi nimelise Moskva Riikliku Ülikooli ajalooteaduskonna ja õppis seejärel Venemaa Teaduste Akadeemia Primakovi-nimelise maailma ökonoomika ja rahvusvaheliste suhete instituudi aspirantuuris rahvusvaheliste suhete erialal.

27-aastaselt otsustas ta saada ka teise kõrghariduse. 2006. aastal lõpetas ta MRÜ filosoofiateaduskonna. 2008. aastal kaitses ta teaduste kandidaadi kraadi filosoofias. Väitekirja "Теория сознания Д. Деннета" juhendaja oli Vadim Vassiljev. Vahetult enne kaitsmist sai Volkov Daniel Dennettiga isiklikult tuttavaks. Hiljem, Ameerikas olles, rentis ta kopteri, et lennata sellega Dennettile külla otse tema suvilasse..

Hiljem, kui Skolkovo innovatsioonikeskuses avati Skolkovo Ärijuhtimise Kool, õppis ta sealgi ja sai sealt magistrikraadi (Executive MBA) ärijuhtimises.

Filosoofiline ekspeditsioon
2014. aasta suvel korraldas Volkov filosoofilise ekspeditsiooni kuunaril Rembrandt van Rijn Gröönimaa rannikule. Reis oli pühendatud vaba tahte probleemile ja teadvusele. Nädalapikkuse ekspeditsiooni tegid osalejatena kaasa grupp Moskva ülikooli filosoofiateaduskonna aspirante ning tuntud teadlasi ja filosoofe: teadvuseuuringutega tegelev Briti psühholoog Nicholas Humprey ning filosoofiaprofessorid Andy Clark Edinburghi Ülikoolist, Jesse Prinz New Yorgi Linnaülikoolist, Derk Pereboom Cornelli Ülikoolist, Paul Churchland, Patricia Churchland, Daniel Dennett ja David Chalmers.

Ekspeditsiooni käigus toimus Dennetti ja Volkovi eestvedamisel osavõtjate vahel arutelu teadvuse fenomeni teemal. Osavõtjad jagunesid kahte leeri: monistid Dennettiga ja dualistid Chalmersiga eesotsas.

"Bostoni zombi"
      
2011. aastal avaldas ta Daniel Dennetti teadvuseteooriast raamatu "Бостонский зомби. Д. Деннет и его теория сознания" ('Bostoni zombi. D. Dennett ja tema teadvuseteooria').

Autori pandud atraktiivne raamatupealkiri tulenes Dennetti suhtumisest zombiargumenti. Dennetti järgi puuduvad inimestel ja zombidel üldse erinevused. Sest teadvust, mis väidetavalt zombidel puudub, lihtsalt ei eksisteeri, aga teadvust selles mõttes nagu ta tegelikult eksisteerib, võivad zombid vabalt omada. Just sellepärast võib soovi korral Dennetti järgi kõiki inimesi nimetada zombideks. Oma raamatus "Consciousness Explained" (1991) kuulutab ta: "Kas zombid võivad olla? Nad mitte ainult võivad olla, vaid nad eksisteerivad. Me kõik oleme zombid." Boston on aga Dennetti sünnilinn.

Teosed
2011 – Волков, Д. Б. "Бостонский зомби. Д. Деннет и его теория сознания". Москва: Либроком, ISBN 9785397022637

Toimetatud raamatud
2013 – Дэвид Чалмерс. "Сознающий ум. В поисках фундаментальной теории". М.: УРСС, 512 lk, ISBN 9785453000456

Isiklikku
Ta harrastab kopteritega lendamist, huvitub mäesuusatamisest, osaleb koptersuusatamise väljasõitudel, mängib klaverit ja esineb džässtrios. Ta on tantsinud Venemaa laste trupi koosseisus Broadway muusikalis ning 1992. aastal mänginud peaosa filmis "Чтобы выжить" ('Et ellu jääda').

Viited

Välislingid
Dmitri Volkovi publikatsioonid. elibrary.ru
Свобода в опасности. Беседа с Дмитрием Волковым. snob.ru, 13. juuli 2016
Interview with Dmitry Volkov. eu-startups.com, 5. august 2016
В поисках чистого разума: зачем российский бизнесмен собрал философскую экспедицию. forbes.ru, 29. august 2014
Дмитрий Волков: "Философия делает этот мир уютнее". gq.ru, 10. aprill 2016

Venemaa ettevõtjad
Vene filosoofid
Sündinud 1976